**LIETUVIŲ KALBOS PAMOKA**

**Klasė:** 6–9 metų mokiniai

**Tema: Stebuklingos istorijos kūrimas**

**Pamokos tikslas:** vaizduotės ir kalbinio žaidybiškumo lavinimas, kuriant stebuklingą istoriją.

**Pamokos uždaviniai:** 1. Per temos tekstus atverti mokinių fantaziją konkrečiai kūrybai ir sužadinti vaizduotę. 2. Mokyti pasakojimo konstravimo pagrindų. 3. Sieti kūrybines idėjas su atpažįstamais tekstais (užduotis Veidrodžio pasakojime atpažinti pasaką „Snieguolė ir septyni nykštukai“). 4. Ugdyti suvokimą, kad nuostabūs dalykai (kūrybiškumo šaltinis) glūdi mūsų kasdieninėje aplinkoje.

**Priemonės:** R. Mikelionytė, G. Šeškevičiūtė, S. Vasiliauskas, J. Zabarskaitė.*Kelionė į Lietuvą. Mokytojo knyga*. Vilnius: Petro Ofsetas, 2015, p. 54–55. J. Zabarskaitė.*Kelionė į Lietuvą. Kūrybiškumo knyga*. Vilnius: Petro Ofsetas, 2015, p. 67–72. Užduotims atlikti reikės: popieriaus lapų piešti, kitų piešimo ir rašymo reikmenų; priemonės, skirtos kompaktinės plokštelės garso įrašui klausyti: CD grotuvo arba kompiuterio su garso kolonėlėmis.

|  |
| --- |
| **MOKYMO IR MOKYMOSI EIGA** |
| **Mokinių sudominimas, jų patirties išsiaiškinimas, pamokos temos, tikslo ir uždavinių skelbimas.**  |
| 1. Pasisveikinama su mokiniais. Pasiteiraujama apie jų nuotaikas, savijautą.
2. Pasakoma, kad šią pamoką bus mokomasi kurti stebuklingą istoriją.
3. Aptariami pamokos uždaviniai. Pristatoma, kad kuriant istoriją kūrybiškumo šaltinio bus ieškoma kasdienėje mus supančioje aplinkoje.
4. Paklausomas įvadinis tekstas „Vilnietės tetos kambario paslaptys“ (*Kūrybiškumo knyga*: 67 psl.; pirmą kartą skaito mokytojas, tada mokiniai).
5. Mokytojas klausia mokinių:
* Sapnas niekada nemiegodavo lovytėje. Kur jis įsitaisė?
* Atidžiai apžiūrėkite Tetos kambarį ir suraskite, kur miega Sapnas. Pažymėkite tą vietą spalvotu flomasteriu (*Kūrybiškumo knyga*: 67 psl.).
1. Mergaitei labai patiko Tetos kambarys. Jai yra įdomu, kokiame kambaryje Tu gyveni? Paveikslėliuose pavaizduoti įvairūs daiktai, kurių būna kambariuose. Perskaitykite daiktų pavadinimus. Su spalvotais flomasteriais nupieškite jiems skirtingų spalvų rėmelius (*Kūrybiškumo knyga*: 68 psl.).
2. Nupiešk kambarį, kuriame Tu gyveni. Prie daiktų užrašyk jų pavadinimus (*Kūrybiškumo knyga*: 69 psl.).
 |
| **Mokymo ir mokymosi veikla** |
| 1. Perskaitomas arba paklausomas„Seno Veidrodžio pasakojimas“ (*Kūrybiškumo knyga*: 70 psl.).
2. Mokytojas klausia mokinių, ar visi žodžiai suprantami, pasiaiškina neaiškių žodžių reikšmes.
3. Mokytojas klausia mokinių (*Kūrybiškumo knyga*: 71 psl.):
* **Kas** pasakoja istoriją?
* **Kur** vyko seno Veidrodžio istorija?
* **Kada** vyko seno Veidrodžio istorija?
* **Kas** yra šios istorijos veikėjai?
* **Ką jie veikė** šioje istorijoje?
1. Mokytojas skiria mokiniams užduotį: sugalvoti stebuklingos istorijos pabaigą, kaip Veidrodis pateko į Tetos namus? Lentoje užrašomi žodžiai, kurie gali padėti kuriant tekstą (svečiai, laivas, audra, atvykėlis iš Baltijos, vienuolis, protėvis, pamotė, prosenelis, prosenelė).

Galima lentoje užrašyti reikšminius pasakos žodžius (Veidrodžio pagaminimas, turgus, Karalius, Snieguolė, Piktoji pamotė, Karalienė) ir, palengvinant užduotį, užrašyti planą, kas galėjo nutikti toliau; kaip veidrodis atsidūrė pas Tetą (nupirko, pagrobė piratai, išvadavo, padovanojo Protėvis Baltas ir pan.). Mokinių suvokimas kreipiamas pasakojimo konstravimo linkme: kas turi būti pasakojime?Pasakotojas (jei toks yra), vieta, laikas, veikėjai, įvykiai.1. Pasiskirstoma grupėmis po du. Kiekviena grupė turės sukurti savo istorijos pabaigą.

Veidrodžio istorijos pasakojimo pabaigos rašymo lūkesčius galima diferencijuoti pagal vaikų gebėjimų ir kompetencijų lygius. Prasčiau kalbą mokantiems mokiniams skiriama daugiau pagalbos (prieš rašydami, jie gali papasakoti stebuklingos istorijos pabaigą). Kiti mokiniai rašo, dar kiti gauna užduotį suklasifikuoti mus supančios aplinkos daiktus. Jiems galima užduoti klausimą, *kuris iš daiktų galėtų būti stebuklingos istorijos įkvėpimo šaltinis*? |
| **Apibendrinimas: vertinimas, įsivertinimas, refleksija** |
| 1. Baigus veiklas grupėse visi pristato darbo rezultatus.
2. Pamokos pabaigoje mokytojas aptaria su mokiniais pamokos užduotį, klausia:
* Kaip užduotis padėjo geriau suprasti dėstomą medžiagą?
* Kaip sekėsi atlikti užduotį? Kodėl?
* Kuo buvo įdomi užduotis?
* Ką naujo sužinojo atlikę užduotį?
* Kas buvo sunkiausia atliekant užduotį ir kodėl?
* Kurias užduoties metu įgytas žinias pritaikytų praktikoje?
1. Mokinių sukurtas, nupieštas istorijos pabaigas galima pakabinti klasėje.
 |

Parengė doc. dr. Aurelija Tamulionienė, Lietuvių kalbos instituto mokslo darbuotoja